**Informatīvais ziņojums par “Lokālplānojuma, kas groza Rūjienas novada teritorijas plānojumu 2012.–2024.gadam, vēja parks “Lode”, Lodes pagastā, Valmieras novadā” apstiprināšanu un saistošo noteikumu izdošanu**

|  |
| --- |
| Informatīvais ziņojums ir sagatavots pamatojoties Ministru kabineta 2004. gada 23. marta noteikumu Nr.157 “Kārtība, kādā veicams ietekmes uz vidi stratēģiskais novērtējums” 27. punktu. |
| Plānošanas dokuments: | Lokālplānojuma, kas groza Rūjienas novada teritorijas plānojumu 2012.–2024.gadam, vēja parks “Lode”, Lodes pagastā, Valmieras novadā |
| Vides pārraudzības valsts biroja lēmums: | 2023.gada 4.decembra lēmums Nr. 4-02/91/2023 “Par stratēģiskā ietekmes uz vidi novērtējuma procedūras piemērošanu lokālplānojumam vēja parkam “Lode”, Lodes pagasta teritorijā, Valmieras novadā |
| Enerģētikas un vides aģentūras atzinums: | 2025.gada 26.februāra atzinums Nr.10.3/1/2025 “Par lokālplānojuma teritorijas plānojuma grozījumiem vēja parkam “Lode”, Lodes pagastā Valmieras novadā Vides pārskatu” |
| Stratēģiskā ietekmes uz vidi novērtējuma veicējs un Vides pārskata sagatavotājs: | SIA “METRUM”Ģertrūdes iela 47-3, Rīga, LV-1011Tālr. 80008100, metrum@metrum.lvwww.metrum.lv |
| Informatīvā ziņojuma sagatavošanas datums: | 2025.gada 9.maijs |

Valmieras novada pašvaldības dome 2025.gada 24.aprīlī pieņēma lēmumu Nr.208 (protokols Nr.6, 3.§) “Par lokālplānojuma, kas groza Rūjienas novada teritorijas plānojumu 2012. 2024.gadam, vēja parks “Lode”, Lodes pagastā, Valmieras novadā, apstiprināšanu” un izdeva saistošos noteikumus Nr.150 “Lokālplānojums, kas groza Rūjienas novada teritorijas plānojumu 2012. 2024.gadam, vēja parks “Lode”, Lodes pagastā, Valmieras novadā, teritorijas izmantošanas un apbūves noteikumi un grafiskā daļa”.

Lokālplānojums vēja parkam “Lode”, Valmieras novadā (turpmāk – Lokālplānojums) ir ilgtermiņa plānošanas dokuments. Ar Lokālplānojumu tiek radīti priekšnosacījumi vēja parka “Lode” attīstībai. Atbilstoši attīstības iecerei vēja elektrostaciju parkā “Lode” varētu tikt izbūvētas līdz 19 lielas jaudas jaunākās paaudzes vēja elektrostacijas (VES), kur vienas VES nominālā ražošanas jauda varētu pārsniegt 6 MW.

Lokālplānojuma risinājumi sagatavoti atbilstoši Valmieras novada pašvaldības domes izsniegtajam darba uzdevumam Lokālplānojuma izstrādei, saskaņā ar Lokālplānojuma izstrādē iesaistīto institūciju sniegtajiem nosacījumiem un atzinumiem, kā arī atbilstoši ietekmes uz vidi novērtējuma ziņojumam, kas sagatavots paredzētajai darbībai.

**Lokālplānojuma izstrādes mērķis** ir grozīt spēkā esošajā Rūjienas novada teritorijas plānojumā noteikto funkcionālo zonējumu nosakot:

* funkcionālās zonas “Lauksaimniecības teritorijas” (L) apakšzonu, kurā atļauta *Energoapgādes uzņēmumu apbūve* (14006): vēja elektrostacijas un vēja parki un *Inženiertehniskā infrastruktūra* (14001) zemes vienībām, kur spēkā esošais zonējums noteikts “Lauksaimniecības teritorijas” (L);
* funkcionālās zonas “Mežu teritorijas” (M) apakšzonu, kurā atļauta *Energoapgādes uzņēmumu apbūve* (14006): vēja elektrostacijas un vēja parki un *Inženiertehniskā infrastruktūra* (14001) zemes vienībām, kur spēkā esošais zonējums noteikts “Mežu teritorijas” (M).

Saskaņā ar saistošo normatīvo aktu prasībām un Vides pārraudzības valsts biroja 2023.gada 4.decembra lēmumu Nr.4-02/91/2023 par stratēģiskā ietekmes uz vidi novērtējuma procedūras piemērošanu Lokālplānojumam vēja parkam “Lode”, Lodes pagasta teritorijā, Valmieras novadā” Lokālplānojumam ir veikts stratēģiskās ietekmes uz vidi novērtējums. Novērtējuma ietvaros sagatavots Vides pārskats, ksm vienlaikus ar Lokālplānojuma redakcijas publisko apspriešanu ir veikta sabiedriskā apspriešana.

Enerģētikas un vides aģentūra 2025.gada 26.februārī sniedza atzinumu Nr.10.3/1/2025 “Par lokālplānojuma teritorijas plānojuma grozījumiem vēja parkam “Lode”, Lodes pagastā Valmieras novadā Vides pārskatu”.

**Vides apsvērumu integrēšana plānošanas dokumentā**

Lai integrētu vides apsvērumus Lokālplānojuma risinājumos, tie balstīti uz vēja elektrostaciju parka “Lode” būtiskās ietekmes uz vidi novērtējuma rezultātiem ietekmes uz vidi novērtējuma procesa ietvaros. Pateicoties apstāklim, ka teritorijas attīstības plānošana (Lokālplānojuma izstrāde) un ietekmes uz vidi novērtējuma procesi notika paralēli, Lokālplānojuma izstrādes vajadzībām tika iegūta detalizēta izpētes informācija par visu paredzētās darbības vides aspektiem, iespējamajām ietekmēm, ietekmētajām teritorijām un risinājumiem negatīvās ietekmes novēršanai vai mazināšanai. Lokālplānojuma risinājumi izstrādāti ņemot vērā šādas galvenās teritorijas izpētes:

|  |  |
| --- | --- |
| * Trokšņa ietekmes izpēte
 | * Augu sugu (vaskulārie augi) un biotopu (meži, purvi) izpēte
 |
| * Mirgošanas efekta ietekmes izpēte
 | * Sikspārņu populācijas izpēte
 |
| * Gaisa kvalitātes novērtējums
 | * Ornitofaunas izpēte
 |
| * Klimata ietekmes novērtējums
 | * Ainavas un vizuālās ietekmes novērtējums
 |
| * Vibrāciju ietekmes izpēte
 | * Kultūrvēsturisko vērtību novērtējums
 |
| * Elektromagnētiskā starojuma izpēte
 | * Vides risku un avārijas situāciju novērtējums
 |

Lokālplānojuma Teritorijas un izmantošanas noteikumu (turpmāk – TIAN) 3.5.sadaļā “Prasības vides risku samazināšanai” iekļauts 11.punkts, kas nosaka, ka vides risku samazināšanas pasākumus īsteno atbilstoši Vides pārraudzības valsts biroja atzinumā par ietekmes uz vidi novērtējuma ziņojumā “Vēja elektrostaciju parka “Lode” būvniecība Valmieras novada Lodes un Ipiķu pagastos” ietvertajām prasībām attiecībā uz paredzētās darbības īstenošanas vietu, apjomu un tehnoloģiju veidu, kā arī ietekmes novēršanu, samazināšanu un monitoringu.

**Vides pārskata, institūciju atzinumu un sabiedriskās apspriešanas rezultātu integrēšana plānošanas dokumentos**

Lokālplānojuma stratēģiskā ietekmes uz vidi novērtējuma Vides pārskata izstrāde notika paralēli ar Lokālplānojuma izstrādi un ietekmes uz vidi novērtējuma ziņojuma sabiedriskās apspriešanas redakcijas sagatavošanu, tādēļ jau teritorijas attīstības plānošanas procesā, balstoties uz ietekmes uz vidi novērtējuma datiem un secinājumiem, tika vērtēta Lokālplānojuma iespējamā ietekme uz vidi un nepieciešamie pasākumi negatīvās ietekmes mazināšanai iekļauti Lokālplānojuma risinājumos, t.sk. TIAN prasībās.

**Vides institūciju atsauksmes par Vides pārskata projektu**

Dabas aizsardzības pārvaldes Vidzemes reģionālā administrācija atzinumā norādīja, ka:

1. Sertificēta putnu eksperta atzinumā noteiktie ietekmi mazinošie pasākumi TIAN atspoguļojas tikai daļēji. Lokālplānojuma īstenošana ir pieļaujama, TIAN prasībās iekļaujot visus Ietekmes uz vidi novērtējuma ziņojuma redakcijā iekļautos obligāti īstenojamos pasākumus ietekmes uz ornitofaunu mazināšanai (pašlaik nav iekļauta prasība attiecībā uz piemērotu būru izvietošanu apodziņam un urālpūcei), kas mazinās paredzētās darbības negatīvo ietekmi.

Lokālplānojuma izstrādātāji snieguši skaidrojumu, ka Lokālplānojuma Teritorijas izmantošanas un apbūves noteikumos (TIAN) jau iekļauts 11.punkts - *Vides risku samazināšanas pasākumus īsteno atbilstoši Vides pārraudzības valsts biroja atzinumā par ietekmes uz vidi novērtējuma ziņojumā “Vēja elektrostaciju parka “Lode” būvniecība Valmieras novada Lodes un Ipiķu pagastos” ietvertajām prasībām attiecībā uz paredzētās darbības īstenošanas vietu, apjomu un tehnoloģiju veidu, kā arī ietekmes novēršanu, samazināšanu un monitoringu*. Lokālplānojuma izstrādes stadijā nebija saņemts Enerģētikas un vides aģentūras (turpmāk – EVA) atzinums par IVN Ziņojumu, līdz ar to konkrētas prasības nebija zināmas. Nav pamata uzskatīt, ka kāda no EVA atzinumā minētajām obligātajām prasībām varētu netikt izpildīta, ja tā nav minēta TIAN.

1. Administrācija norādīja, ka līdzīgi kā sikspārņu gadījumā, TIAN obligāti būtu jāiekļauj Eksperta atzinumā noteiktā prasība putnu monitoringam, kas jāuzsāk pirms paredzēto darbību būvniecības fāzes, turpinot iegūt un papildinot Eksperta atzinuma laikā iegūto informāciju. Paredzētās darbības plānotājam šajā situācijā ir jārēķinās, ka monitoringa ietvaros iegūtās informācijas rezultātā var būt nepieciešams paredzēt VES darbības ierobežojumus, piemēram, VES parka apturēšanu putnu migrācijas laikā vai citus ietekmi mazinošus tehnoloģiskus risinājumus.

Lokālplānojuma izstrādātāji snieguši skaidrojumu, kas minēts pie 1.punkta komentāra.

1. Saskaņā ar pieejamo informāciju IVN procedūra vēja elektrostaciju parka “Lode” būvniecībai Valmieras novada Lodes un Ipiķu pagastos vēl nav pabeigta, Vides pārraudzības valsta birojs (VPVB) nav sniedzis atzinumu par IVN ziņojumu. VPVB atzinums ir vajadzīgs, kā savlaicīgs izvērtējums bez, kura nav iespējams veikt pienācīgu paredzētās darbības salāgošanu ar vides un dabas aizsardzības prasībām. Administrācija norāda, ka Lokālplānojums sagatavojams, ņemot vērā paredzētās darbības IVN rezultātus jeb VPVB atzinumu par IVN ziņojumu. Ātrāk nav iespējams izvērtēt ne tikai vēja elektrostaciju būvniecības un ekspluatācijas ietekmi uz vidi un pieļaujamību kā tādu, bet arī vai Lokālplānojumā vēja elektrostaciju būvniecībai plānotās vietas tiek noteiktas, ņemot vērā vides prasības.

Lokālplānojuma izstrādātāji snieguši skaidrojumu, kas minēts pie 1.punkta komentāra.

Valsts vides dienests Atļauju pārvalde atzinumā norādīja, ka Valsts vides dienesta nosacījumi Lokālplānojuma izstrādei ir izpildītas.

Veselības inspekcija atzinumā norāda, ka projekta risinājumi atbilst higiēnas prasībām. Sniedza priekšlikumu VES turpmākās projektēšanas gaitā paredzēt VES prognozētā trokšņa līmeņa pārbaudi praktisko mērījumu ceļā, pēc VES izbūves akreditētā laboratorijā nodrošinot trokšņa instrumentālos mērījumus VES darbības ietekmes zonā, kur atrodas tuvākās dzīvojamās mājas (viensētas) un VES radītā trokšņa līmeņa neatbilstības gadījumā jānodrošina prettrokšņa pasākumu veikšanu. Priekšlikuma izpilde attiecināma uz turpmāko projektēšanas un būvniecības procesu.

**Sabiedriskās apspriešanas rezultāti**

Vides pārskata sabiedriskā apspriešana norisinājās no 2024. gada 12.augusta līdz 2024.gada 10.septembrim. Publiskās apspriešanas sanāksme notika 2024.gada 26.augustā plkst. 17.00 attālināti tiešsaistes video sapulces veidā *Google Meet* platformā. Sanāksmē bez pašvaldības pārstāvjiem, Lokālplānojuma izstrādātājiem un vēja parka attīstītājiem piedalījās vairāki dalībnieki. Tika sniegtas atbildes interesentiem par plānoto vēja parku. Iebildumi pret Lokālplānojumu vai Vides pārskatu netika izteikti.

Sabiedriskās apspriešanas laikā tika nodrošinātas iespējas sniegt rakstiskus priekšlikumus un atsauksmes par Lokālplānojumu un Vides pārskatu.

Sabiedriskās apspriešanas laikā tika saņemti 3 iesniegumi. Divos no iesniegumiem lūgts veikt papildus neatkarīgas ekspertīzes par plānotā vēja parka ietekmēm un ekonomiski pamatot vēja parka būvniecības lietderību. Iesniegumi nesatur iebildumus vai priekšlikumus par Lokālplānojumu vai Vides pārskatu.

Vienam no iesniegumiem pievienoti vairāki kolektīvi iesniegumi, kas sagatavoti un parakstīti pirms Lokālplānojuma un Vides pārskata apspriešanas sākuma un tika sniegti IVN Ziņojuma apspriešanas laikā, līdz ar to saturs nav attiecināms uz Lokālplānojumu vai Vides pārskatu.

**Pārrobežu konsultācijas**

Vides pārraudzības valsts birojs 2023.gada 4.decembra lēmumā Nr. 4-02/91/2023 vērsa uzmanību, ka Lokālplānojuma teritorija atrodas 15 km zonā no Latvijas Republikas un Igaunijas Republikas kopējās robežas un Lokālplānojuma izstrādes mērķis rada priekšnoteikumus VES izbūvei, kas atbilst Konvencijas “Par ietekmes uz vidi novērtējumu pārrobežu kontekstā” 1. pielikuma 22. punkta darbībai, izstrādājot Lokālplānojumu, ir jāņem vērā arī Ministru kabineta 1997. gada 22. janvāra rīkojums Nr. 38 “Līgums starp Latvijas Republikas valdību un Igaunijas Republikas valdību par ietekmes uz vidi novērtējumu pārrobežu kontekstā” .

Ņemot vērā minēto, pēc Lokālplānojuma 1.redakcijas un Vides pārskata sagatavošanas, SIA “METRUM” nosūtīja Vides pārskata tulkojumu igauņu un angļu valodās Vides pārraudzības valsts birojam tālākai pārsūtīšanai Igaunijas Republikas Klimata ministrijai.

Vides pārraudzības valsts birojs 2024.gada 23.augustā vēstulē Nr. 4-04/1006/2024 pārsūtīja dokumentus Igaunijas Republikas Klimata ministrijai, aicinot līdz 2024.gada 26.oktobrim sniegt atbildi par dalību plānošanas dokumenta stratēģiskajā ietekmes uz vidi novērtējumā un komentārus par pārrobežu ietekmju vērtējumu, kā arī iesniegt sabiedriskās apspriešanas laikā saņemtos sabiedrības un institūciju komentārus par vides pārskata projektu.

Vides pārraudzības valsts birojs 2024.gada 28.oktobrī vēstulē Nr.4-04/1222/2024 pārsūtīja SIA “METRUM” Igaunijas Republikas Klimata ministrijas komentārus un apkopojumu par Igaunijas Republikas vides un veselības institūciju un vietējās pašvaldības komentāriem par Lokālplānojuma Vides pārskatu un pārrobežu ietekmju vērtējumu.

Igaunijas un Latvijas puses vienojās par kopējas pārrobežu ietekmes uz vidi novērtējuma un stratēģiskā ietekmes uz vidi novērtējuma attālinātas sabiedriskās apspriešanas sanāksmes organizēšanu 2024.gada 19.novembrī.

Attālinātajā sanāksmē piedalījās Igaunijas Republikas Klimata ministrijas, vietējās pašvaldības un kopienu pārstāvji, kā arī vēja parka attīstītāju SIA “Utilitas”, ietekmes uz vidi novērtējuma izstrādātāju SIA “Estonian, Latvian & Lithuanian Environment”, Lokālplānojuma un Vides pārskata izstrādātāju SIA “METRUM” un Vides pārraudzības valsts biroja pārstāvji. Sanāksmē dalībnieki tika iepazīstināti ar plānoto vēja parka attīstību, galvenajiem ietekmes uz vidi novērtējuma un stratēģiskā ietekmes uz vidi novērtējuma secinājumiem. Klātesošajiem tika nodrošinātas iespējas uzdot jautājumus un saņemt atbildes.

SIA “METRUM” 2024.gada 18.decembra vēstulē Nr. 1032/a/00-2024 Vides pārraudzības valsts birojam nosūtīja tabulas formātā apkopotus lokālplānojuma Vides pārskata izstrādātājas SIA “METRUM” komentārus angļu valodā par saņemtajiem Igaunijas Republikas Klimata ministrijas, Igaunijas vides un veselības institūciju un vietējās pašvaldības komentāriem par lokālplānojuma Vides pārskatu un pārrobežu ietekmju vērtējumu. Vides pārraudzības valsts birojs 2024.gada 19.decembrī SIA “METRUM” iesniegtos dokumentus pārsūtīja Igaunijas Republikas Klimata ministrijai.

Igaunijas Republikas Klimata ministrija 2025.gada 10.janvārī atbildes vēstulē Nr.6-3/23/4047-28 norādīja, ka 2024.gada 19.novembra attālinātās sanāksmes par "Lodes" vēja parka projekta kopējo sabiedrisko apspriešanu par ietekmes uz vidi novērtējumu un stratēģisko ietekmes uz vidi novērtējumu protokolu kā arī atbildes uz vietējo iedzīvotāju iesniegtajiem jautājumiem Igaunijas robežas pusē un komentāriem, kurus IVN un SIVN procedūru laikā sniedza Igaunijas Klimata ministrija ir nosūtījusi attiecīgajām iestādēm un citām ieinteresētajām pusēm, tostarp iedzīvotājiem, kuru jautājumi par "Lodes" vēja parka projektu tika izskatīti un iekļauti projekta attīstītāja atbildēs.

Izvērtējot dokumentus, Igaunijas Klimata ministrijai apstiprināja, ka tai nav komentāru vai priekšlikumu attiecībā uz protokolu vai atbildēm uz komentāriem.

**Enerģētikas un vides aģentūras atzinums**

Enerģētikas un vides aģentūra[[1]](#footnote-1) 2025. gada 26.februārī atzinumā Nr. 10.3/1/2025 “*Par lokālplānojuma teritorijas plānojuma grozījumiem vēja parkam “Lode”, Lodes pagastā Valmieras novadā Vides pārskatu*”  norādījusi, ka  Lokālplānojuma Vides pārskats ir jāpapildina, ņemot vērā atzinuma 1.12. un 3.7. punktos ar apakšpunktiem un 6. punktā izteiktos secinājumus un rekomendācijas.

Pirms Lokālplānojuma apstiprināšanas Valmieras novada pašvaldībā ir izvērtētas Enerģētikas un vides aģentūras 2025. gada 26.februārī atzinumā Nr. 10.3/1/2025 iekļautās rekomendācijas un pieņemti šādi risinājumi to izpildei:

1. papildināta Vides pārskata 7.1. nodaļa “Plānošanas dokuments un tajā iekļautie risinājumi”, aprakstot detalizētāk Lokālplānojuma mērķi un risinājumus.
2. Vides pārskata 11.nodaļa papildināta ar konkrētiem pasākumiem plānošanas dokumenta īstenošanas monitoringa veikšanai un indikatoriem.

**Pieņemtā plānošanas dokumenta pamatojums**

Spēkā esošajā Rūjienas novada teritorijas plānojumā 2012. - 2024. gadam Lokālplānojuma teritorijai noteiktas funkcionālās zonas “Lauksaimniecības teritorija” (L), un “Mežu teritorijas” (M) saskaņā. Lokālplānojuma teritorijā esošie ūdensobjekti iekļauti funkcionālajā zonā “Ūdeņu teritorijas” (U). Rūjienas novada teritorijas plānojuma Teritorijas izmantošanas un apbūves noteikumu 25.1.4. apakšpunkts nosaka, ka vēja elektrostacijas, kuru jauda pārsniedz 20 kW, atļauts izvietot “Ražošanas un tehnisko objektu apbūves teritorijās” (R), izstrādājot lokālplānojumu - arī “Lauksaimniecības teritorijās”. “Mežu teritorijās” (M) vēja elektrostaciju būvniecība nav atļauta.

Lokālplānojuma teritorijas funkcionālās zonas priekšlikums noteikts saskaņā ar darba uzdevumu Lokālplānojuma izstrādei un 30.04.2013. MK noteikumiem Nr.240 “Vispārīgie teritorijas plānošanas, izmantošanas un apbūves noteikumi” noteikto funkcionālo zonu klasifikāciju, paredzot atbilstošus teritorijas izmantošanas veidus.

Lokālplānojuma teritorijai noteiktas funkcionālās apakšzonas:

* Lauksaimniecības teritorija (L1) – noteikta zemes vienībām vai to daļām, kur spēkā esošajā teritorijas plānojumā noteikta funkcionālā zona “Lauksaimniecības teritorijas (L);
* Mežu teritorija (M1) – noteikta zemes vienībām vai to daļām, kur spēkā esošajā teritorijas plānojumā noteikta funkcionālā zona “Mežu teritorijas” (M);
* Transporta infrastruktūras teritorija (TR1) - noteikta esošām transporta infrastruktūras objektiem lokālplānojuma teritorijā;
* Ūdeņu teritorija (Ū1) – noteikta esošiem ūdensobjektiem lokālplānojuma teritorijā.

Ietekmes uz vidi novērtējuma procesā vērtētas gan paredzētās darbības novietojuma – VES izbūves vietu, gan tehnisko risinājumu alternatīvas – VES modeļi.

Lokālplānojuma izstrādes procesā no teritorijas attīstības plānošanas viedokļa izskatītās divas alternatīvas:

* 1.alternatīva – funkcionālās apakšzonas, kurās atļauta vēja elektrostaciju būvniecība, noteikt tikai zemes vienību daļās, kur IVN Ziņojuma ietvaros plānota vēja elektrostaciju būvniecība.
* 2.alternatīva – funkcionālās apakšzonas “Lauksaimniecības teritorija” (L1) un “Mežu teritorija” (M1), kur atļauta vēja elektrostaciju un vēja parku būvniecība, noteikt visām zemes vienībām, kur spēkā esošajā teritorijas plānojumā noteiktas funkcionālās zonas “Lauksaimniecības teritorijas” (L) un “Mežu teritorijas” (M).

2.alternatīva ir elastīga un spēj pielāgoties mainīgai situācijai. Būvprojektēšanas stadijā tiek veiktas detalizētākas izpētes un piemērotākā vēja elektrostacijas izbūves vietas noteikšana konkrētās zemes vienības robežās. Ja prognozējamas ietekmes, kas nav vērtētas IVN Ziņojuma sagatavošanas laikā, potenciālās ietekmes tiks izvērtētas sākotnējā ietekmes uz vidi novērtējuma ietvaros attiecībā uz izmaiņu apjomu un atšķirīgo vēja elektrostaciju vai saistīto inženierbūvju izvietojumu.

Lokālplānojumā izvēlēta 2.alternatīva. Funkcionālo apakšzonu noteikšana visā zemes vienības teritorijā, kur plānotas vēja elektrostacijas, nevis tikai noteiktās to daļās, ir pragmatisks un saprātīgs risinājums, kas palielina projekta realizēšanas iespējas un efektivitāti. IVN Ziņojumā nav ietvertas norādes, ka kādā zemes vienības daļā būtu nepieciešams saglabāt spēkā esošo zonējumu, bez funkcionālās zonas grozīšanas.

**Pasākumi plānošanas dokumentu īstenošanas monitoringa veikšanai**

Saskaņā ar Enerģētikas un vides aģentūras 2025.gada 26.februāra atzinumu Nr.10.3/1/2025 “Par lokālplānojuma teritorijas plānojuma grozījumiem vēja parkam “Lode”, Lodes pagastā Valmieras novadā Vides pārskatu”, lai konstatētu Lokālplānojuma īstenošanas radīto tiešo vai netiešo ietekmi uz vidi, Valmieras novada pašvaldībai vismaz vienu reizi plānošanas periodā (2030. gadā) jāizstrādā monitoringa ziņojums un jāiesniedz (arī elektroniskā veidā) Enerģētikas un vides aģentūrā.

1. Enerģētikas un vides aģentūra izveidota 2025. gada 1.februārī atbilstoši Ministru kabineta 2024. gada 17.decembra rīkojumam Nr. 1191 “Par Vides pārraudzības valsts biroja un Būvniecības valsts kontroles biroja reorganizāciju” [↑](#footnote-ref-1)